b"\n_START_ARTICLE_\nPere Mayor i Penad\xc3\xa9s\n_START_SECTION_\nTraject\xc3\xb2ria pol\xc3\xadtica\n_START_PARAGRAPH_\nSecretari General del partit nacionalista valenci\xc3\xa0 Unitat del Poble Valenci\xc3\xa0 (UPV) des de 1986, Pere Mayor aconsegueix l'acta de diputat a les Corts Valencianes a les eleccions valencianes de 1987 arran de la coalici\xc3\xb3 formada pel seu partit i Esquerra Unida del Pa\xc3\xads Valenci\xc3\xa0 (EUPV). Poc despr\xc3\xa9s de la constituci\xc3\xb3 de les Corts, els dos diputats nacionalistes (el mateix Mayor i el seu company Aureli Ferrando, candidat per Castell\xc3\xb3) abandonarien el grup parlamentari d'EUPV passant-se al Grup Mixt. De 1988 a 1991 fou secretari de la Comissi\xc3\xb3 d'Investigaci\xc3\xb3 i seguiment del proc\xc3\xa9s d'expropiaci\xc3\xb3 i relocalitzaci\xc3\xb3 del poble de Gavarda. A les successives eleccions en les quals Mayor fou candidat nacionalista, la formaci\xc3\xb3 no va obtindre representaci\xc3\xb3._NEWLINE_Aix\xc3\xad mateix, tamb\xc3\xa9 va ser tinent d'alcalde a l'Ajuntament d'Ontinyent (la Vall d'Albaida) i conseller de la Mancomunitat de Municipis de la Vall d'Albaida entre 1991 a 1995._NEWLINE_Amb la creaci\xc3\xb3 del Bloc Nacionalista Valenci\xc3\xa0 el 2000, Pere Mayor va ser elegit president de la nova formaci\xc3\xb3, per\xc3\xb2 va dimitir el 2003, despr\xc3\xa9s de les Eleccions a les Corts Valencianes, per no haver obtingut representaci\xc3\xb3 parlament\xc3\xa0ria malgrat haver obtingut el 4,8% dels vots. Despr\xc3\xa9s de la seua retirada del m\xc3\xb3n de la pol\xc3\xadtica, es va dedicar al m\xc3\xb3n dels negocis a l'estranger._NEWLINE_Des del 2010 presideix la Fundaci\xc3\xb3 Valencianista i Dem\xc3\xb2crata Josep Llu\xc3\xads Blasco de nova creaci\xc3\xb3, un think tank impulsat des del BLOC per tal de ser un \xc2\xabinstrument als servei del valencianisme pol\xc3\xadtic\xc2\xbb, en paraules del mateix Mayor."